Topilmas

Behosdan ochilgan dilning

Qulflari qaytib yopilmas.

Iloj qilib yopilsa bas,

Unga tomon yo’l topilmas.

Botar boshing yo’q bolishga

Shoshilma g’amdan nolishga

Dardlaring to’kib solishga

Bir yaqin ko’ngil topilmas.

Jahonda mo’ldir chamanzor

Bir-birisidin betakror

Lek istasa Tangri bir bor

Bir hovuch hosil topilmas.

Qalbingdan toshsa siyohing

Cho’chitmas dunyoni ohing

Dilinga to’lsa gunohing

Jannatdan manzil topilmas.

Fitnalar ro’yxatin tuzgan

Qo’l qaltirar sharob suzgan

Ochiq ummon uzra suzgan

Kemaman sohil topilmas.

Qoldi yo’llarda turfa iz

Savobtalablar tuhfasiz

Illo kun kelgay shubhasiz

Dunyoda g’ofil topilmas

Ich-ichimdan ko’nglim aytar

Har banda Allohga qaytar

Osmon to’la oq kabutar

U kundan johil topilmas.

Do’stim

Hech narsani o’ylamasdan yashaging kelar

Yaxshi yomon kunlaringni ko’ryapsan do’stim

Boshqalardek bahor bo’lib yashnaging kelar

Nega baxtni bandasidan so’ryapsan do’stim

Sevar eding bog’lardagi qiyg’os gullarni

Kuz keldi-yu guldek so’lib ketyapsan do’stim

Yor deganing ustun ko’rdi o’zga dillarni

Bitta yorni qo’lin tutmay o’tyapsan do’stim

Qo’lda mayning sharofati, sarhushsan bugun

Yelkang to’la tashvish yuki kulyapsan do’stim

May simirsang yarim ko’ngling bo’larmi butun

Dardingni yor, nelarni his qilyapsan do’stim.

Mehr berib mehr topar odaming yo’qdir

Qahring qotib zolim bo’lib qolyapsan do’stim

G’am anduhsiz o’tmaydigan bir daming yo’qdir

Yolg’iz o’zing, o’zinga do’st bo’lyapsan do’stim

Muhabbat

Sirlaring ochilib ulgurdi dunyo

Endi ne berkitib o’tiribsan jim

Oromini bilmay pishqirar daryo

Korsatmas endi u o’zida aksim

Bir zamonlar men ham shunday sho’x edim

Ulkan tog’liklardek edim navqiron

Nishondan adashgan daydi o’q edim

Tinchimni unutib solardim suron.

Shunda sen yo’limni to’sding nogohon

Olib qo’yding g’ayrat, shijoatimni

Yo’qliginda edim beg’am-u shodon

O’g’irlading ko’ngil halovatimni

Nahot shuncha g’amgin kuysan muhabbat

Seni deb alamdan to’ldi bu dilim

Begunoh qalblarni tilsang toabad

Nomingni aytmoqqa orlanar tilim

Shamol

Yoqmay qoldik bir birimizga

Yo’llar endi ayro ehtimol

Ko’rsam deyman qaro ko’zlaring

Yurak bag’rim to’zg’itar shamol

Bo’y cho’zmoqda ko’kka bearmon

Baxtli kishi o’tqizgan nihol

Mening esa orzu yaprog’im

Hazon bilib o’ynatar shamol

Qurib qolding beg’ubor gulim

Taqdim etmay menga bir visol

Men keturman o’zingni asra

Yo’sa barging sindirar shamol

Bir sabab yo’q ortga boqmoqqa

Chorlamoqda sen tomon xayol

Lek qadamim senga boshlamas

Madorimni simirar shamol

Ey birodar

Ko’kragingni kerib yurgin ey birodar

Toki halol topadigan osh noning bor

Kelajakni o’ylab ko’pam siqilmagin

To’kin hayot va’da bergan sultoning bor

O’zga dilin ranjitganda kechir desang

Yot begona faqir kishin g’amin yesang

Mazlumlarni ko’rib dilda g’ashlik sezsang

Demak bilki seni buyuk iymoning bor

Men haqimda gumon xayol surma gulim

Shaytonlardan holi mening o’ng-u so’lim

Senga ziyon yetqizolmas hech bir zolim

Jondan ortiq asraguvchi insoning bor

O’ylab bosgin qadamlaring buzma odam

Qiyomatda aziz boshing bo’lmasin xam

Zalolatga jaholatda bergin barham

To’g’ri yo’lga boshlaguvchi Qur’ oning bor

Bu dunyoning nayrangiga uchdim ko’p

So’nmas olov alamimni olsaydi

Vafonimas puch sarobni quchdim ko’p

Menginadan yaxshi bir nom qolsaydi

Atrofimga boqsam hamma g’animat

Yor-u do’st qadriga yetdimmikan-a

Yana ne sinovlar tayyorlar qismat

Befoyda she’rlarim bitdimmikan-a

Ona kechir senga loyiq bo’lmadim

Sendan boshqa ovitmasdi yig’lasam

Ota kechir senga quloq solmadim

Bir sen kuyding o’z qalbimni tig’lasam

Kirmayapti go’yo ichimga havo

Ko’ksim to’lib nafas ololmayapman

Uzoqlashib ketdi yoqimli sabo

O’zimni hotirjam his qilmayapman

Yuragim hozircha urib turibdi

Ko’nglim bu dunyodan bormoqda sovib

Bo’g’zimni nimadir siqib turibdi

Charchamadi armon orzuyim quvib

Endi menga rahming kelsin ey Xudo

Men ketsam ortimdan yig’laguvchi kam

Tavba qildim ortiq qilmayman xato

Yaqinlarim ko’zi hech bo’lmasin nam

Bu soxta hayotdan umidim kata

Iltimos urishdan to’xtama yurak

Tun tugagach nurlar qaytar albatta

Meni kutib tuara yorqin kelajak

Ilk muhabbatim

Izlab yurib shunday jahonda

Sen kabisin uchratganim yo’q

Sendan boshqa ko’plarin sevdim

Lekin boshqa sevinganim yo’q

Ortar o’z o’zimga nafratim

Oromda bo’l ilk muhabbatim

Sendek toza sendek bokira

Dunyoda hech yo’q edi qara

Bor hotiram bitib ketsada

Unutmasman men seni sira

Yo’qolmaydi senga hurmatim

Oromda bo’l ilk muhabbatim

Olislarga sen bilan ketmoq

Armonlaring bo’g’zini chopmoq

Qo’limdan hech kelmadi kechir

Baxt suvidan birga simirmoq

Yolg’iz maydir endi sharbatim

Oromda bo’l ilk muhabbatim

Ba’zan o’ychan yolg’iz onimda

Sen bordeksan mening yonimda

Har bir so’zing har bir nafasing

Hozirgidek bari yodimda

Ma’noliydi senla suhbatim

Oromda bo’l ilk muhabbatim

Alam bilan to’lib bo’lganman

Ezgu ishlar qilib bo’lganman

Ko’zim ochiq jismimda jon bor

Lek sen bilan o’lib bo’lganman

Qalbimdagi bitmas hasratim

Oromda bo’l ilk muhabbatim

Arshi bo’ldi so’nggi manziling

So’zlamoqqa yo’q edi tiling

Havas bilan yashading o’tding

Men edimku sening qotiling

Topilmaydi dil halovatim

Oromda bo’l ilk muhabbatim

Onajon o’glingiz yuribti omon

O’qishga amallab borib kelyapman

Shukr, ishlarim ham ko’ngildagidek

Bir yerda to’xtamay, yurib yelyapman

Nolish qilganim yo’q hech hayotimdan

O’z vaqtida hozir osh-u ovqatim

Do’stlarim samimiy bari vafodor

Dard chekmoqqa ayting bormikan vaqtim

Ko’zlarini hech kim namlata bilmas

O’sib ulg’aytirgan mard o’g’lingizni

Hech ozor chekmadim baxtli yuribman

Men uchun to’q qiling siz ko’ngligizni

Sog’indim sizlarni dadam, bobomni

Salomim yetkazing jigarlarimga

Siz ham o’zingizni asrang onajon

Chapani og’lingiz yuribti omon

Bag’rimda bo’m-bo’sh ko’ksim

Sendagi yurakmidi

Yonib kul bo’lgan o’zim

Senga shu kerakmidi

Tan bermading taqdirga

Osilding baland dorga

Bo’lolmadik biz birga

Senga shu kerakmidi

Ko’ngilga g’uluv solding

O’zingcha o’zing olding

Hech kimga yoqmay qolding

Senga shu kerakmidi

Seni uzoq o’ylardim

Dil so’zlarim so’ylardim

So’ng boshqaga uylandim

Senga shu kerakmidi

Bosga yo’ling iz bo’lib

To’lganing o’ttiz bo’lib

Qolding qari qiz bo’lib

Senga shu kerakmidi

Eslama bir bor

Daydi ruhim tanimas bahor

Dilxonamga to’lganda g’ubor

So’nggi so’zim aytay ey nigor

Meni hatto eslama bir bor

O’chdi dildan muhabbat nomi

Bitdi muruvvat intiqomi

Yutganda ham yolg’izlik domi

Meni hatto eslama bir bor

Qahrim ortar hayotga bo’lgan

Qalb hurjunim alamga to’lgan

Yarim yo’lda tashlab yo’qolgan

Meni hatto eslama bir bor

Sezilmaydi dilga g’uluvlar

Begonadir sahroga suvlar

Mehrim ko’rmas endi suluvlar

Meni hatto eslama bir bor

Termulgancha nursiz osmonga

Oy allalab yetarman tongga

Aylanganman o’zga insonga

Meni hatto eslama bir bor

Meni hatto eslama bir bor

Qalbdan ketgan qaloving o’chib

Orom topay biroz may ichib

O’zgalarni yuraver quchib

Meni hatto eslama bir bor

Oyga hitob

Kunim zulmat, tunim kun mening

Uyqusirab yurarman Kunduz

Tunlar bedor, oyga termulib

Seni o’ylab sanayman yulduz

Telba bo’lib qoldim men chog’i

Dil tinchimni qaytib bergin hoy

Laylim ruhi nedan g’ashlanar

Dardin menga so’zlab bergin oy

Menga darddosh bo’lmasmikin u

Men tomondan sovchi bo’lib bor

Sevgim faqat sen bilarsan oy

Muhabbatim unga qil izhor

Tuyg’ularim borin so’zlama

Ko’rishganda menga so’z qoldir

Ushbu sevgi kezi kelganda

Dunyoni terz burishga qodir

Orzular ufurgan nozik dilingdan

Ne o’tganin bilmay ranjitdim seni

Yoshlikni alamli xatosi qursin

Eng muhim lahzada unutdim seni

Jur’atim yetmadi bir so’z deyishga

Shu sabab ikkimiz g’aflatda qoldik

Orzuga atalgan ko’ngil kosasin

Azob va armondan to’ldirib oldik

Mazlumdek iztirob chekding meni deb

Men seni o’ylamay qilardim safo

Hissizlik, mag’rurlik, hudbinligim deb

Ikki dil o’rtada topmoqda jafo

Oldinga bir qadam tashlay olmayin

Hatto ortga qaytish kelmoqda malol

Arosatdan yiroq keta olmayin

Muhabbatimiz ham topmoqda zavol

Nigohlar to’qnashsa zimdan nogahon

Bo’ronda qolgandek gumburlar yurak

Boshlangan kunimning nihoyasida

Tushunib yetdomki menga sen kerak

Bilaman endi kech afsuslar bekor

Bariga qo’l siltab ketib bo’lmaydi

Sog’indim, kelgin deb aytolmas tilim

Dildagi so’zni ham aytgim kelmaydi

Balki vaqt ortiga qaytganda bir bor

Qolmasdi dillarning hech bir savoli

Ehtimol biz baxtli bo’lardik albat

Meni tutmas edi sevging uvoli

Biroq endi visol bizlardan uzoq

Bu bizga berilgan abadiy jazo

O’ylamay qilingan amallarimiz

Ulug’vor ishqdagi oddiy bir xato

Chorlov

Ko’ksim uzra cho’g’ sovib borar

Gunoh qopim og’irlab qoldi

Har kim sizga ko’nglini yorar

Mendagi qalb huvillab qoldi

Qancha qoldi manzilga yo’lim

Ezgu ishga ulgurib qolay

Bundan buyon duoda qo’lim

Hidoyatdan ko’nglimga solay

Shuncha og’u yutganim yetar

Taqay nafsim xanjariga qin

Barcha yolg’on g’avg’olar bitar

Qiyomatning qadami yaqin

O’qimasam nomoz, yo Qur’on

Qay farqim bor mushrik, kofirdan

Alloh tomon yurgan har yomon

Qori bo’lib qolmaydi birdan

Yolg’iz unga dardimni aytib

Faqat undan kutarman shifo

Chin mo’minlar tomon ergashib

Qiyomatda topayin vafo

Akam

Yelkalari tog’dek navqiron akam

Otamdek kamtarin pok iymon akam

Yoningda yurarman kamlarim yo’qdek

Go’yo bu dumyoda Sulaymon akam

Qarashingdan hatto yo’lbars hayiqar

Bir zarbingda ulkan tog’lar zirqirar

Aka senga kelar doim havasim

Tengi yo’q malaklar sen deb qon yutar

Mardlik, vazminlikni sendan o’rgandim

Otam fazilatin senda ko’rgandim

Hurmating, dovrug’ing anglamay chuqur

Dumog’im osmonga cho’zib yurgandim

Ukam deb bir bora bos quchog’inga

Bulut teng kelolmas g’urur tog’inga

Aka doimgidek bo’lgin navqiron

Armon chang solmasin orzu bog’inga

Siz o’zganing yorisiz endi

Tanho umidvorisiz endi

Begonaman butun umrga

Yot g’ururning orisiz endi

Allaqachon ishqdan kechgandim

Orzu to’nin dildan yechgandim

Qadah to’la o’tli sharobdan

To’y kuningiz to’yib ichgandim

To’lmasimdan hatto o’ttizga

Yuzim to’ldi ajinli izga

Bu yurushim angorim bilan

Arzimasdim sizdayin qizga

Ko’ngil qolib oxir taqdirdan

Yurib ko’rdim daryo adirdan

Yuragingiz titrab qilmasin

Ermak bo’lgan ushbu satrdan

Ishqi kuygan men holi xayron

Baxtli bo’ling ko’zlari jayron

Muhabbatga to’la qalbingiz

Koshonasi bo’lmasin vayron